ธปท.ยื่นมือดูแลค่าบาทหวั่นป่วนศก.
ธปท.พร้อมเข้าดูแลเงินบาท หลังผันผวนขึ้น 4.5% ซาด้วยแข็งค่าขึ้น 3% นักวิชาการชี้ 35 บาท/เหรียญสหรัฐ กระทบเศรษฐกิจไทย
21 เม.ย. 2559

ธปท.พร้อมเข้าดูแลเงินบาท หลังผันผวนขึ้น 4.5% ซาด้วยแข็งค่าขึ้น 3% นักวิชาการชี้ 35 บาท/เหรียญสหรัฐ กระทบเศรษฐกิจไทย
น.ส.วชิรา อารมย์ดี ผู้อำนวยการอาวุโส ฝ่ายตลาดการเงิน ธนาคารแห่งประเทศไทย (ธปท.) เปิดเผยว่า ค่าเงินบาทแข็งค่าขึ้นมาบ้างจากปัจจัยภายนอก ตามความเชื่อมั่นของตลาดที่ดีขึ้นหลังราคาน้ำมันปรับขึ้นเหนือ 40 เหรียญสหรัฐ/บาร์เรล และท่าทีธนาคารกลางสหรัฐ (เฟด) ชัดเจนขึ้นว่าจะไม่รีบขึ้นอัตราดอกเบี้ย โดยตั้งแต่ต้นปี เงินบาทแข็งค่าขึ้น 3% เทียบกับเงินเหรียญสหรัฐ และผันผวนมากขึ้น โดยค่าความผันผวนเฉลี่ยของเงินบาทปีนี้อยู่ที่ 4.5% ล่าสุดเงินบาทเคลื่อนไหวที่ราว 34.80-35.00 บาท/เหรียญสหรัฐ
ทั้งนี้ สอดคล้องกับเงินสกุลภูมิภาค อื่นๆ ที่แข็งค่าขึ้นเช่นเดียวกัน แต่หากพิจารณาดัชนีค่าเงินบาทจะเห็นว่าปรับอ่อนค่าลงเล็กน้อยจากสิ้นปีก่อน แสดงว่าเงินบาทไม่ได้แข็งค่ามากไปกว่าคู่ค้าคู่แข่ง
"ธปท.จะติดตามสถานการณ์ในตลาดการเงินโลกอย่างใกล้ชิด และหากเงินบาทเคลื่อนไหวในลักษณะที่จะส่งผลกระทบต่อการปรับตัวของภาคเศรษฐกิจจริง  ธปท.ก็พร้อมจะเข้าดูแลเสถียรภาพในตลาดการเงิน" น.ส.วชิรา กล่าว
ขณะที่ตั้งแต่ต้นปีที่ผ่านมา มีเงิน ทุนไหลเข้าไทยในหลักทรัพย์ (Portfolio Inflows) สุทธิ 3,200 ล้านเหรียญสหรัฐ หรือประมาณ 1.11 แสนล้านบาท หาก คิดอัตราแลกเปลี่ยนในปัจจุบัน โดยเข้าตลาดหุ้น 400 ล้านเหรียญสหรัฐ หรือประมาณ 1.4 หมื่นล้านบาท และเข้าตลาดพันธบัตร 2,800 ล้านเหรียญสหรัฐ หรือประมาณ 9.74 หมื่นล้านบาท ส่วนใหญ่ซื้อพันธบัตรระยะสั้น
น.ส.วชิรา กล่าวว่า แม้ในระยะนี้สถานการณ์ตลาดการเงินโลกจะกลับมาสู่ภาวะที่นักลงทุนเริ่มกลับเข้ามาลงทุนในกลุ่มประเทศตลาดเกิดใหม่มากขึ้น แต่อนาคตไม่มีอะไรที่รับประกันได้ว่าจะไม่มีความผันผวนเกิดขึ้น เพราะทุกคนยังคาดว่าธนาคารกลางต่างๆ ต้องปรับให้อัตราดอกเบี้ยเข้าสู่ภาวะปกติ ราคาน้ำมันก็ยังคาดเดาได้ยาก ผู้ประกอบการจึงต้องป้องกันความเสี่ยงจากอัตราแลกเปลี่ยนอย่างสม่ำเสมอ
ด้าน นายพรายพล คุ้มทรัพย์ อดีตคณะกรรมการนโยบายการเงิน (กนง.) กล่าวว่า ธปท.ควรเข้าดูแลค่าเงินบาทบ้างในระดับหนึ่ง หากแข็งค่ามากเกินไป ไม่สอดคล้องกับพื้นฐานทางเศรษฐกิจ โดยยอมรับว่าเงินบาทที่แข็งค่ามาอยู่ต่ำกว่าระดับ 35 บาทนั้น แข็งค่าเกินไปสำหรับภาวะเศรษฐกิจไทยในปัจจุบัน ภาวะนี้ ธปท.เข้าดูแลได้ การทำให้บาทอ่อนไม่ได้เสียหายในเวลานี้ เพราะทำให้ทุนสำรองเพิ่มขึ้น มีส่วนช่วยส่งออก แถมปริมาณเงินเข้าไปอยู่ในระบบมากขึ้น อาจจะช่วยดูแลเงินเฟ้อที่กำลังติดลบได้ด้วย
สำหรับเงินบาทวันที่ 20 เม.ย. ปิดตลาดที่ 34.86 บาท/เหรียญสหรัฐ อ่อนค่าลงเล็กน้อยจากเปิดตลาดในช่วงเช้าที่ 34.83 บาท/เหรียญสหรัฐ